Claudia Sheinbaum

Claudia Sheinbaum (s. 24. kesäkuuta 1962) on meksikolainen ympäristötieteilijä ja poliitikko. Hän toimi maan pääkaupungin Méxicon pormestarina 2018–2023. Hänet valittiin kesäkuussa 2024 Meksikon presidentiksi. Hän astui virkaan 1. lokakuuta 2024.
Tausta ja yksityiselämä.
Claudia Sheinbaum syntyi 1962 Méxicossa. Hänen äitinsä Annie Pardo Cemo työskenteli urallaan Universidad Nacional Autónoma de Méxicossa biologina, ja hänen isänsä Carlos Sheinbaum oli kemiantekniikan insinööri. Sheinbaumin isovanhemmat olivat muuttaneet Euroopasta Meksikoon. Hänen isänsä aškenasijuutalaiset vanhemmat muuttivat 1920-luvulla Liettuasta ja äitinsä sefardijuutalaiset vanhemmat 1940-luvulla Bulgariasta pakoon holokaustia. Sheinbaumin mukaan hänen kasvatuksensa oli sekulaaria, mutta hän osallistui isovanhempiensa kotona uskonnollisiin juhlapäiviin.
Sheinbaum suoritti energiatekniikan maisterintutkinnon Universidad Nacional Autónoma de Méxicossa (Unam) ja väitteli UC Berkeleyssä, missä hän suoritti vuosina 1991–1994 väitöstutkimuksensa Lawrence Berkeleyn kansallislaboratoriossa. Akateemisen uransa aikana Sheinbaum julkaisi yli 100 tieteellistä artikkelia ja kaksi kirjaa. Tästä juontaa hänen myähemmin saatu lempinimensä "La Doctora".
Vuosina 1987–2016 Sheinbaum oli naimisissa poliitikkona ja tutkijana toimineen Carlos Ímazin kanssa. Parille syntyi tästä avioliitosta yksi lapsi. Eron jälkeen Sheinbaum alkoi seurustella Meksikon keskuspankissa työskentelevän Jesús María Tarriban kanssa. Pari meni naimisiin vuonna 2023.
Ura.
Valmistumisensa jälkeen Sheinbaum sai 1995 paikan Unamin insinööritieteiden tiedekunnasta. Sheinbaum oli jo opiskeluaikanaan ollut poliittisesti aktiivinen ja oli muun muassa 1989 mukana perustamassa Demokraattisen vallankumouksen puoluetta. Hänen ensimmäinen poliittinen virkansa oli kuitenkin Méxicon kaupungin ympäristöasioiden apulaiskaupunginjohtaja pormestari Andrés Manuel López Obradorin hallinnossa. Sheinbaum oli virassa tuomassa muun muassa kaupunkiin Metrobús-linja-autojärjestelmää ja rakennuttamassa toista tasoa kaupunkia ympäröivään kehätiehen Anillo Periférico.
Sheinbaum palasi 2006 Unamille, missä hän jatkoi tieteellistä uraansa. Hän tutki edelleen energiatekniikkaa ja pääsi mukaan kansainväliseen ilmastopaneeliin IPCC:hen. Sheinbaum oli mukana kirjoittamassa IPCC:n neljänteen ja viidenteen raporttiin ilmastonmuutoksen hillitsemisestä. IPCC sai 2007 neljännen raportin julkaisemisen jälkeen Nobelin rauhanpalkinnon.
Sheinbaum nousi 2015 yhden Méxicon suurimmista osista, Tlalpanin johtoon. Tlalpanissa hän painotti vesioikeuksia ja veden reilua käyttöä, mutta häntä kritisoitiin muun muassa vuoden 2017 maanjäristyksen aiheuttamista vahingoista Tlalpanin rakennuksiin. Maanjäristyksen seurauksena kaupungissa kuoli useita ihmisiä.
Sheinbaumista tuli heinäkuussa 2018 Méxicon pormestari. Hänet valittiin tehtävään ensimmäisenä naisena sekä ensimmäisenä juutalaisena. Hän sai vaaleissa yli 50 prosentia äänistä ja voitti selvästi kuusi vastaehdokastaan. Sheinbaum keskittyi Méxicossakin liikenteen ja ympäristön kysymyksiin, ja hän edisti kaupungin sadeveden keräysjärjestelmää, uudisti jätehuoltoa ja käynnisti metsitysohjelman. Hänen aikanaan esitettiin suunnitelmat Méxicon metron nykyaikaistamisesta, mutta hän sai kritiikkiä metron kuolonuhreja vaatineista onnettomuuksista.
Meksikon presidentiksi.
Sheinbaum toimi Méxicon pormestarina kesäkuulle 2023, jolloin hän erosi tehtävästä keskittyäkseen presidentinvaalikampanjaan. Hän lähti kampanjaan Morenan ehdokkaana. Vaalikampanjan aikana entinen presidentti Vicente Fox kyseenalaisti Sheinbaumin Meksikon kansalaisuuden, minkä johdosta Sheinbaum julkaisi syntymätodistuksensa. Tästä huolimatta Sheinbaum sai ennätyspaljon ääniä voittaen 31 osavaltiossa. Sheinbaum valittiin presidentiksi kesäkuun 2024 vaaleissa. Hän sai noin 60 prosenttia äänistä, ja hänet valittiin sekä ensimmäisenä naisena että ensimmäisenä juutalaisena Meksikon presidentiksi.
Sheinbumia pidetään presidentti Andrés Manuel López Obradorin vasemmistolaisen politiikan jatkajana, ja hänen kantansa kaikkien kansalaisten oikeuksiin saada terveydenhuoltoa, koulutusta, suojaa ja töitä on samanlainen kuin edeltäjällään. Sheinbaum on kertonut myös laajentavan López Obradorin perustamaa kansalliskaartia taistelussa Meksikon väkivaltatilanteen helpottamiseksi. Hänen strategiansa on kuitenkin myös edistää yhteiskunnan heikko-osaisten asemaa vaikeuttaakseen huumekartellien mahdollisuutta rekrytoida nuoria meksikolaisia. Sheinbaum eroaa López Obradorista ilmastopolitiikkansa osalta, sillä hän on kannattanut valtion tukemana siirtymää fossiilisista polttoaineista uusiutuvaan energiaan.
Puuttuakseen Meksikossa esiintyvään aseelliseen väkivaltaan Sheinbaumin hallinto aloitti kampanjan nimeltä "Sí al Desarme, Sí a la Paz" (), jossa valtio ostaa yksityishenkilöiltä aseita ja hävittää ne.